สรุปภาวะตลาดต่างประเทศวานนี้
ภาวะตลาดต่างประเทศ ประจำวันที่ 28 ก.ย. 60
29 ก.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (28 ก.ย.) โดยตลาดยังคงได้รับปัจจัยหนุนจากแผนปฏิรูปภาษีครั้งใหญ่ของประธานาธิบดีโดนัลด์ ทรัมป์ รวมทั้งความคาดหวังว่า คณะทำงานของปธน.ทรัมป์จะสามารถผลักดันแผนปฏิรูปภาษีฉบับนี้ให้ผ่านความเห็นชอบจากสภาคองเกรสได้ นอกจากนี้ ตลาดยังได้รับแรงบวกจากการพุ่งขึ้นของหุ้นกลุ่มสุขภาพ และราคาหุ้นแมคโดนัลด์ที่พุ่งขึ้นแข็งแกร่งสุดในรอบกว่า 2 เดือน
ดัชนีเฉลี่ยอุตสาหกรรมดาวโจนส์ปิดที่ 22,381.20 จุด เพิ่มขึ้น 40.49 จุด หรือ +0.18% ดัชนี S&amp;P500 ปิดที่ 2,510.06 จุด เพิ่มขึ้น 3.02 จุด หรือ +0.12% และดัชนี Nasdaq ปิดที่ 6,453.45 จุด เพิ่มขึ้น 0.19 จุด หรือ +0.00%
 
ตลาดหุ้นยุโรปปิดบวก เมื่อคืนนี้ (28 ก.ย.) โดยหุ้นกลุ่มธนาคารยังคงได้รับแรงหนุนจากกระแสคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนธ.ค.นี้ อย่างไรก็ตาม ตลาดปรับตัวขึ้นในกรอบจำกัด เนื่องจากกระแสการตอบรับมาตรการปฏิรูปภาษีของประธานาธิบดีโดนัลด์ ทรัมป์แห่งสหรัฐ เริ่มแผ่วลง
ดัชนี Stoxx Europe ปิดบวก 0.2% แตะที่ระดับ 386.36 จุด
ดัชนี CAC-40 ตลาดหุ้นฝรั่งเศสปิดที่ 5,293.77 จุด เพิ่มขึ้น 11.81 จุด หรือ +0.22% ดัชนี DAX ตลาดหุ้นเยอรมันปิดที่ 12,704.65 จุด เพิ่มขึ้น 47.24 จุด หรือ +0.37% และดัชนี FTSE 100 ตลาดหุ้นลอนดอนปิดที่ 7,322.82 จุด เพิ่มขึ้น 9.31 จุด หรือ +0.13%
 
ตลาดหุ้นลอนดอนปิดในแดนบวก เมื่อคืนนี้ (28 ก.ย.) ด้วยแรงหนุนจากหุ้นกลุ่มธนาคารที่ทะยานขึ้นอย่างแข็งแกร่ง ขานรับกระแสคาดการณ์ที่ว่าธนาคารกลางอังกฤษ (BoE) และธนาคารกลางสหรัฐ (เฟด) จะพิจารณาปรับขึ้นอัตราดอกเบี้ยในเร็วๆนี้
ดัชนี FTSE 100 เพิ่มขึ้น 9.31 จุด หรือ +0.13% ปิดที่ 7,322.82 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (28 ก.ย.) เนื่องจากนักลงทุนเทขายทำกำไรหลังจากสัญญาน้ำมันพุ่งขึ้นแข็งแกร่งก่อนหน้านี้ ขณะที่นักลงทุนยังคงจับตาสถานการณ์ตึงเครียดในตะวันออกกลาง หลังจากรัฐบาลตุรกีได้แสดงความไม่พอใจต่อชาวเคิร์ดที่ลงมติแยกตัวเป็นอิสระจากอิรัก
สัญญาน้ำมันดิบ WTI ส่งมอบเดือนพ.ย. ลดลง 58 เซนต์ หรือ 1.1% ปิดที่ 51.56 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. ลดลง 49 เซนต์ หรือ 0.9% ปิดที่ 57.41 ดอลลาร์/บาร์เรล
 
สัญญาทองคำตลาดนิวยอร์กปิดขยับขึ้น เมื่อคืนนี้ (28 ก.ย.) โดยได้แรงหนุนจากการอ่อนค่าของสกุลเงินดอลลาร์ และจากการที่นักลงทุนช้อนซื้อเก็งกำไรหลังจากราคาทองร่วงลงอย่างหนักก่อนหน้านี้
สัญญาทองคำตลาด COMEX (Commodity Exchange) ส่งมอบเดือนธ.ค. ขยับขึ้น 90 เซนต์ หรือ 0.07% ปิดที่ระดับ 1,288.70 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 2 เซนต์ หรือ 0.12% ปิดที่ 16.847 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 20 เซนต์ ปิดที่ 925.70 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 2.35 ดอลลาร์ หรือ 0.3% ปิดที่ 927.85 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (28 ก.ย.) จากแรงเทขายทำกำไรของนักลงทุนหลังจากที่ค่าเงินดอลลาร์พุ่งขึ้นเป็นอย่างมากก่อนหน้านี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1784 ดอลลาร์ จากระดับ 1.1752 ดอลลาร์ ในขณะที่ปอนด์แข็งค่าขึ้นแตะ 1.3446 ดอลลาร์ จากระดับ 1.3399 ดอลลาร์ และดอลลาร์ออสเตรเลียอ่อนค่าลง ที่ระดับ 0.7854 ดอลลาร์ จากระดับ 0.7860 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.38 เยน จากระดับ 112.87 เยน และอ่อนค่าลงเมื่อเทียบกับฟรังก์สวิส ที่ระดับ 0.9702 ฟรังก์สวิส จากระดับ 0.9722 ฟรังก์สวิส